Landbrugsorganisationen Agri Nord har onsdag aften fyret organisationens direktør med omgående virkning. - Vi har desværre konstateret nogle økonomiske uregelmæssigheder, og derfor har vi besluttet, at Kim Koch fratræder med omgående virkning. Da der er tale om en personalesag, kan jeg ikke uddybe yderligere, siger bestyrelsesformand Carl Chr. Pedersen i en pressemeddelelse. Kim Koch blev ansat som direktør i Agri Nord i november 2014. Bestyrelsesformand Carl Chr. Pedersen siger videre til TV2 Nord, at der ikke kan gives yderligere oplysninger, men at han indtil videre overtager posten som leder af Agri Nord, indtil der findes en ny direktør. Agri Nords finansielle situation er upåvirket af de økonomiske uregelmæssigheder, der nu koster direktøren jobbet. Agri Nord har kontorer i Aalborg, Aars og Hobro.

Referat:
Direktør i Agri Nord siden 2014 Kim Koch fratræder med øjeblikkelig virkning.